S. Janiš, poslanec: (2008-10-22):
Je pravda, že jeden z veľkých problémov, ktorý máte, ale nie jediný, ale jeden z veľkých problémov, ktorý máte, je to, že pozemky pod trasu diaľnice nie sú vysporiadané a nie sú v rukách štátu alebo Národnej diaľničnej spoločnosti. A tak sa odohrá možno takýto príbeh, tak majiteľom pozemky vyvlastníme, normálna vec. Áno, dajú sa vyvlastniť, ale je to pomerne zdĺhavé riešenie, hlavne v tom, že kým to nevyvlastníme, tak nemôžeme stavať na cudzích pozemkoch. Jednoducho na cudzích pozemkoch dnes nikto nemôže postaviť ani garáž, nieto diaľnice. Tak potom zaznelo, tak zmeňte zákon, aby sme mohli stavať na cudzích pozemkoch, výborne. V poriadku, taký zákon môžeme urobiť, ale Ústava Slovenskej republiky nedovoľuje stavať na cudzích pozemkoch, je to zásah do vlastníckeho práva. A v parlamente máme 85 hlasov. Takže ústavným zákonom to urobiť nemôžeme. No ale kto je v tejto republike na to, aby povedal, čo je a čo nie je v rozpore s ústavou? No predsa Ústavný súd. No ale Ústavný súd je predsa náš, tak konajte. Asi takto znel príbeh, keď sa začal tvoriť zákon o mimoriadnych opatreniach pri výstavbe diaľnic rýchlostných komunikácii a tak ďalej v minulom roku. No a tak ste minulý rok predložili a tak ste si aj minulý rok v novembri schválili zákon o jednorazových mimoriadnych opatreniach a tak ďalej. Nevadí vám, že množstvo renomovaných právnikov právnych kancelárií, ktorí požívajú dôveryhodnosť odbornú, tvrdí, že tento zákon je protiústavný. Aj to, že Ústavný súd v podaní nekoná a mlčí, že nevyhovel ani nejakému predbežnému opatreniu na pozastavenie účinnosti tohto zákona do definitívneho rozhodnutia, svedčí o tom, že Ústavný súd, bohužiaľ, robí to na škodu nás všetkých, aj vás, aj nás. Totiž ani vy nikdy neviete, kedy sa môžete ocitnúť v situácii, že Ústavný súd by mal konať a on nebude konať. Bohužiaľ, Ústavný súd sa nám stáva na Slovensku alebo sa stal nástrojom politickej moci, a to nielen tým, že nekoná v tomto zákona, v tejto veci (pozemky, diaľnice, stavanie na cudzích pozemkoch), ale aj tým, že dodnes mlčí a nekoná napr. aj pri zmene pravidiel v 2. pilieri počas sporenia. A dnes po takomto postoji Ústavného súdu, po jeho mlčaní, tu máme druhýkrát otvorenie 2. piliera. A, samozrejme, určite prídu aj ďalšie zmeny pravidiel počas sporenia. Ústavný súd mlčal vtedy, mlčí dnes a bude mlčať aj zajtra. Ale zato Ústavný súd veľmi rýchlo reagoval na požiadavku predsedu vlády, aby dal stanovisko k zákonu o preukazovaní pôvodu majetku, k jeho vlastnému zákonu, ktorý tu predložil v minulom volebnom období. Rýchle sa pýtal Ústavného súdu, preto, lebo v koalícii mu tento zákon a jeho prijatie spôsobuje problémy. A Ústavný súd dal také stanovisko, aké premiér očakával, resp. dal také stanoviská, aké dnes, keď je Robert Fico premiérom vlády, chce a vyhovuje mu. A tým sa Robert Fico veľmi šikovne vysporiadal so svojou veľkou predvolebnou rétorikou, politickou agendou, na ktorej získaval body, s ňou sa šikovne prostredníctvom Ústavného súdu vysporiadal. Zákon nebude, na tlačovke to oznámil, vyronil krokodílie slzy voči ľuďom a povedal: „Ctím si záver Ústavného súdu, zákon nebude.“ Dnes znova hrá hru o nejakom talianskom zákone, o majetku, možno o rok to bude o argentínskom zákone a tak ďalej. Preto keď strážca ústavy a Ústavný súd mlčal, mlčí a nekoná, nie je nestranný, tak si môže výkonná moc na Slovensku robiť, čo chce tak ako v nedávnej minulosti. A tak tu máme v Národnej rade nielen druhýkrát otváranie 2. piliera, čoho sme boli svedkami včera, ale máme tu aj novelu zákona o jednorazových mimoriadnych opatreniach v príprave diaľnic, ktoré rozširujete aj na ďalšie veci alebo na ďalšie komodity výstavby. Ja som už v novembri minulého roku, keď sa prerokovával v druhom a v treťom čítaní tento návrh zákona pôvodný, ktorý dnes novelizujete, povedal, že o tom, čo je a nie je prioritou, čo sa bude vzťahovať na tento zákon a nebude vzťahovať, rozhodujete len vy. A vždy si ho novelou a úpravou zákona urobíte, ako budete chcieť. Presne tak sa aj stalo, že nielen diaľnice, ale dnes tu máme aj rýchlostné komunikácie. A neviem, čoho všetkého ešte sa dožijeme v budúcnosti, čo bude spadať do tohto zákona, alebo kedy ho znova budete novelizovať, najbližšie to bude pravdepodobne pri širokorozchodnej. A si zrekapitulujeme výstavbu diaľnic odvtedy, keď ste nastúpili k moci. Tak najskôr bol dokument ministerstva dopravy o harmonograme výstavby diaľnic, ktorý hovoril o ukončeniach, ak ma pamäť neklame, roku 2013. Len volebné obdobie končí v roku 2010 a vstúpil do toho predseda vlády a povedal: „My postavíme diaľnice do roku 2010, preto, lebo my sme lepší, my sme lepší ako Mečiar, my sme lepší ako Dzurinda, my postavíme diaľnice do roku 2010.“ No a na tlačovkách hneď oznámil ten bombastický plán takmer 200 kilometrov výstavby diaľnic a rýchlostných komunikácii. Silne sociálne a solidárne orientovanej vláde nevadí, že sa spája so súkromným kapitálom a že koncesiu a výstavbu diaľnic odovzdá súkromnému kapitálu. Zrazu nevadí súkromný kapitál, ktorý sa chce nabaliť na štátnom pri diaľniciach a rýchlostných komunikáciách. To zrazu predsedovi vlády nevadí. Úprimne poviem, že všetkým normálnym sa zdalo, že je to hlúposť a prízemný marketingový ťah, súčasne že predseda vlády nevie, čo sľubuje o diaľniciach a ich dokončení do roku 2010, ale ja som presvedčený, že predseda vlády presne vedel, o čom hovorí. A hlavne vedel, prečo to hovorí. Ja som tvrdil a tvrdím, a vývoj mi dáva za pravdu, že je to hlúposť, že je to akože len marketingový ťah na voličov. Ale pozor, je to ťah, ktorý v sebe skrýva podstatu. Prečo predseda vlády spomenul k diaľniciam rok 2010. A tá podstata je vytvoriť vo verejnej mienke priaznivý priestor, priaznivý ohlas na dokončenie diaľnic, zabezpečenie infraštruktúry, ohlásiť tzv. urýchlenú výstavbu diaľnic a pod pláštikom urýchlenej výstavby diaľnic urýchlene urobiť obrovskú zákazku, predraženú zákazku na stámiliardy korún na diaľnice a rýchlostné komunikácie. Preto je predseda vlády schopný urobiť aj nepravdivé, ale pre ľudí na prvý pohľad veľmi dobre znejúce vyhlásenie, lebo vyhlásiť na tlačovke, že budete obstarávať bez transparentných súťaží, že budete lámať a ohýbať paragrafy zákona o verejnom obstarávaní alebo že ho budete násilne novelizovať, ako sme tu svedkami dnes, lebo vám nevyhovuje, povedať na tlačovke, že budete robiť zákony také, aby mohli ste stavať na cudzích pozemkoch, alebo povedať, že budete robiť zákony, ktoré obchádzajú posudzovanie vplyvov na životné prostredie (tzv. EIA), alebo že upustíte od povinnosti robiť varianty riešenia diaľnice v rámci dopadu na životné prostredie, že budete likvidovať nenávratne jedinečnú prírodu (napr. v Šútove), alebo povedať na tlačovke, že budete robiť zákony, kde si vynútite predkupné právo, štát si vynúti predkupné právo na pozemky občanov, tým im vlastne zníži ich cenu, tak toto na tlačovke povedať je veľmi nepopulárne. To si predseda vlády nedovolí, aj keď je to pravda, tak radšej povie, že postavíme diaľnice, urýchlene ich postavíme do roku 2010 a urýchlene prijmeme aj také opatrenia, aby sme to splnili. Pritom všetci vieme, všetci do jedného, že v roku 2010 tie diaľnice hotové nebudú, a každý, kto spochybnil ukončenie diaľnic do roku 2010 a povedal, že reálne to nie je možné, môžete prijať aj zákon o urýchlení tvrdnutia betónu, to je jedno, čo prijmete, reálne sa tie diaľnice postaviť nedajú, každý, kto toto normálne povedal, tak bol obvinený z bránenia vyrovnávania regionálnych rozdielov, že bráni rozvoju Slovenska, že bráni vstupu investorov na Slovensko, že mu neleží na srdci východ Slovenska, že mu neleží na srdci juh Slovenska. Jednoducho každý, kto povedal pravdu a realitu, bol obvinený z protislovenského konania, z protiobčianskeho konania. A to, že v podstate ide len o prípravy na podpis zákazky, zákazky za stámiliardy korún, a nie o skutočné dokončenie diaľnic do roku 2010, sa každým dňom potvrdzuje a dokazuje. A hlavne postup prípravy a vlastnej výstavby tomu jednoznačne nasvedčuje. Sme v októbri 2008, dva roky pred ukončením prísľubu premiéra. V roku 2007, celý minulý rok ste však neotvorili ani meter výstavby novej diaľnice, ani meter. Polovičku roku 2006 a rok 2007 ste predriemali, neotvorili ste meter diaľnice, nezačali ste nič nové budovať. V roku 2008 ste otvorili alebo plánujete otvoriť možno pätinu z 200-kilometrového úseku, ktorý ste sľubovali. Dnes v podstate staviate to, čo sme začali my stavať, dokončujete naše rozostavané úseky alebo to, čo sme my územne a projektovo pripravili do volieb roku 2006. Ale nielen realita, ako postupuje príprava diaľnic a vlastná výstavba diaľnic a rýchlostných komunikácií, ale aj vlastné vyhlásenia premiéra dokazujú, že vyhlásil akože hlúposť, akože preto, lebo to vyhlásenie má v podstate cieľ uzatvoriť zmluvy, a nie postaviť diaľnice do roku 2010. Preto aj samotný predseda vlády koriguje výroky o dokončení diaľnice z Bratislavy do Košíc do roku 2010. Najskôr vyhlásil, že: „Ak nám bude chýbať 5 kilometrov diaľnic v roku 2010, no tak nás za to zastrelíte?“ Vyhlásil potom, že nebude dokončený jeden tunel, ten najdlhší, ktorý spája Žilinu a Turiec, potom že nebudú všetky tunely na trase Bratislava – Košice, potom že diaľnica nebude v plnom profile, že bude možno v polovičnom profile. No a ďalšie vyhlásenia budú asi nasledovať, že to bude bez mostov, bez viaduktov. A možno na budúci rok sa povie, že diaľnice budú bez asfaltu. Dámy a páni, dnes sa už verejne hovorí, aj z úst vládnej koalície, že diaľnice sa dokončia v rokoch 2012 – 2013. Takže z toho veľkého prísľubu, obrovského mediálneho prísľubu, že diaľnice budú v roku 2010 dostavané a že Bratislava s Košicami bude spojená, nezostalo nič, a tak sa úplne normálne pýtam, prečo nezrušíte to uznesenie vlády, to nereálne uznesenie vlády, prečo robíte kroky a znásilňujete zákony a predkladáte tu zákony, ktoré vám akože majú pomôcť pri výstavbe diaľnic do roku 2010, ale v skutočnosti vám majú pomôcť na to, aby ste do roku 2010 podpísali kontrakty za stámiliardy korún. Predkladáte zákony a novelu zákonov, ktoré sú v rozpore s ústavou, predkladáte novelu zákona o verejnom obstarávaní, kde likvidujete opravné prostriedky. A ja si pamätám, keď sme tu v tejto Národnej rade prijímali ten zákon o verejnom obstarávaní, ktorý dnes platí, tak bol to Smer, ktorý vtedy nástojil, aby kaucie pri námietkach a pri opravných prostriedkoch neboli vysoké, aby sa mohol každý odvolať, aby tie súťaže boli transparentné, aby tie súťaže boli prehľadné, aby sme vysokými kauciami a bránením v tomto zákone nezabránili tomu, že sa uchádzači budú odvolávať a že sa budú domáhať svojho práva alebo budú sa domáhať transparentného a kvalitného priebehu celej súťaže vrátane vyhodnocovania. Bol to Smer, na základe ktorého tie kaucie v tom zákone dnes sú také, aké sú. Dnes predkladáte zákony, ktoré sú v pravom opaku toho, čo ste tvrdili, keď ste boli v opozícii. Vami vedené mediálne a marketingové ťahy v podstate majú zdôvodniť pred ľuďmi to, že vaše riešenie je jediné možné pre záchranu ľudí, pre záchranu východu, pre záchranu juhu a pre záchranu občanov Slovenska. V skutočnosti zakrývate, že vaše riešenie nie je vôbec o hotových diaľniciach v roku 2010. Vaše riešenie, vaše krivenie paragrafov, vaše účelové zmenenie zákonov je asi také, že v mene ľudu a pre ľudí obstarávate rokovacím konaním bez zverejnenia najmenej transparentnou a tým pádom najdrahšou metódou, že v mene ľudu vytvárate podmienky pre likvidáciu jedinečnej prírody, že v mene ľudu prijímate zákony, ktoré umožnia stavať na cudzích pozemkoch, že v mene ľudu si robíte zo zákona predkupné právo na pozemky občanov. A toto všetko robíte s jediným cieľom stihnúť podpísať zmluvy za stámiliardy formou projektov PPP. A tak účelová hra o tzv. urýchlenej výstavbe diaľnic do roku 2010 prezentovaná predsedom vlády sa zosypala ako domček s karát, ale jej hlavný cieľ, urobiť biznis projektmi PPP, táto účelová hra na dokončenie diaľnic roku 2010, tá platí a ten cieľ sa plní. A na záver. Čo majú ľudia z takejto vašej hry? Čo majú ľudia z takýchto mimoriadnych opatrení, skrivenia paragrafov, predražovania projektov, zadávania rokovacím konaním bez zverejnenia? Čo z toho majú ľudia? Prostí ľudia, záver je taký, budú mať diaľnice najskôr v roku 2015, nie v roku 2010, najskôr v roku 2015 a budú ich mať za najdrahšie peniaze pod slnkom. Ďakujem.